El projecte intergeneracional 'Connectem Sagunt' comença este cap de setmana amb la formació de les persones voluntàries
03 de novembre 2022

![](/media/zlwpxrw5/c1_mini_m1_connectemsagunt_img_0172.jpg?width=850&height=566.9886363636364)

El projecte _Connectem Sagunt_, promogut per l'Àrea de Majors de la Regidoria de Serveis Socials de l'Ajuntament, començarà la seua marxa este dissabte, 5 de novembre, amb el curs de formació de cinc hores que rebran les persones voluntàries inscrites en este programa.

En esta iniciativa de voluntariat social amb majors, que té com a principal objectiu combatre la soledat no desitjada de les persones majors, 15 voluntàries i voluntaris es formaran en este àmbit per a obtindre les habilitats i coneixements requerits per a participar en el desenvolupament d'esta acció d'acompanyament.

Posteriorment, es contactarà inicialment per telèfon amb les persones majors que han sol·licitat formar part del projecte amb la finalitat d'establir un primer contacte i un vincle que permeten valorar la situació de cada persona i que porte en el futur a la realització conjunta d'activitats d'oci, temps lliure i envelliment actiu.

El regidor delegat de Serveis Socials, Alejandro Sotoca, ha anunciat este dijous l'inici del programa acompanyat per Nanda López, tècnica de l'Àrea de Majors d'este mateix departament que coordina la iniciativa. **«Es pretén que totes estes activitats i el desenvolupament d'este projecte siguen la base perquè es puga construir una xarxa social de suport, imprescindible per a abordar la realitat social dels nostres veïns i veïnes majors més vulnerables i en situació d'aïllament»**, ha explicat l'edil.

**«La finalitat és que estes persones voluntàries arriben a compartir amb ells i elles un café, un cinema, anar a menjar, activitats d'oci, etcètera»**, agregava Sotoca. **«Allò més important és començar perquè la gent veja que funciona»**, ha puntualitzat.

Este programa de voluntariat social compta actualment amb unes 30 persones majors de 65 anys soles que han decidit adscriure's al mateix per a participar com a beneficiàries d'este. La primera fase del projecte es va posar en marxa, després de la seua presentació al febrer, amb la captació de voluntariat i de persones en situació de soledat no desitjada, i ara dona inici amb la formació de les persones voluntàries.

Sotoca ha subratllat el paper de les persones **«disposades a brindar el seu temps i ajuda, a generar noves realitats intergeneracionals i a apostar per una societat que es mou des de la solidaritat, la dedicació i el suport als majors»** i ha assenyalat que la iniciativa naix **«amb la intenció de millorar les relacions socials de les persones majors que estan en situació de soledat no desitjada facilitant la seua inclusió social i el sentiment de pertinença al seu entorn»**.

Des del departament de Serveis Socials es convida a participar a totes les persones que vulguen ser voluntàries, especialment a les i els joves, perquè aporten una mirada intergeneracional, així com a les persones majors que puguen necessitar d'este servei. Qui tinga interés en això pot contactar amb el departament de Serveis Socials i la seua Àrea de Majors a través del correu electrònic [**mayores@aytosagunto.es**](mailto:mayores@aytosagunto.es) o del telèfon 96 265 58 82.

**«Esperem que este projecte ens connecte a tots i totes i ens pose en relació per a poder contribuir a combatre la soledat no desitjada i a mobilitzar i posar en valor els recursos del nostre entorn»**, ha conclòs el regidor de Serveis Socials.

*   [](http://www.facebook.com/sharer.php?u=https://aytosagunto.es/va/actualitat/projecte-connectem-sagunt-formacio-voluntariat-sagunt-2022-11-03/ "Facebook")
*   [](http://twitter.com/share?url=https://aytosagunto.es/va/actualitat/projecte-connectem-sagunt-formacio-voluntariat-sagunt-2022-11-03/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/projecte-connectem-sagunt-formacio-voluntariat-sagunt-2022-11-03/ "Linked In")
*   [](mailto:?body=https://aytosagunto.es/va/actualitat/projecte-connectem-sagunt-formacio-voluntariat-sagunt-2022-11-03/)